C 342/102
FI
Euroopan unionin virallinen lehti
6.9.2022
Keskiviikko 16. helmikuuta 2022
— ottaa huomioon 13. marraskuuta 2020 annetun komission tiedonannon ”Uusi kuluttaja-asioiden toimintaohjelma – Kuluttajien selviytymiskyvyn vahvistaminen kestävän elpymisen varmistamiseksi” (COM(2020)0696), — ottaa huomioon 24. maaliskuuta 2021 annetun komission tiedonannon lasten oikeuksia koskevasta EU:n strategiasta (COM(2021)0142), — ottaa huomioon 15. maaliskuuta 2021 annetut neuvoston päätelmät ”Unionin kestävä kemikaalistrategia: tulosten aika”, — ottaa huomioon työjärjestyksen 54 artiklan sekä valiokunta-aloitteisten mietintöjen laatimista koskevasta lupame­ nettelystä 12. joulukuuta 2002 tehdyn puheenjohtajakokouksen päätöksen 1 artiklan 1 kohdan e alakohdan ja liitteen 3, — ottaa huomioon sisämarkkina- ja kuluttajansuojavaliokunnan mietinnön (A9-0349/2021), A. ottaa huomioon, että lelujen turvallisuudesta annettu direktiivi (leluturvallisuusdirektiivi) hyväksyttiin vuonna 2009, jotta voidaan varmistaa lasten terveyden ja turvallisuuden korkea taso ja parantaa lelujen sisämarkkinoiden toimintaa poistamalla esteet jäsenvaltioiden välisestä lelujen kaupasta; B. ottaa huomioon, että EU:n tiukan leluturvallisuuskehyksen tarkoituksena on varmistaa, että lapset voivat leikkiä mahdollisimman turvallisesti, ja sitä pidetään laajalti maailmanlaajuisena vertailukohtana; C. ottaa huomioon, että leikki tunnustetaan jokaisen lapsen oikeudeksi lapsen oikeuksien sopimuksessa, jonka kaikki EU:n jäsenvaltiot ovat allekirjoittaneet; ottaa huomioon, että leikkiminen edistää lapsen kehitystä, terveyttä ja hyvinvointia ja on olennainen osa kasvua; ottaa huomioon, että tutkimukset osoittavat, että lelut voivat rikastuttaa leikkiä ja saavat lapset leikkimään pidempään; D. ottaa huomioon, että leluturvallisuusdirektiivi on yhdenmukaisuuden ylärajan määrittelevä direktiivi, mikä tarkoittaa sitä, että jäsenvaltiot eivät saa ottaa käyttöön muita vaatimuksia kuin ne, joista direktiivissä säädetään; ottaa huomioon, että säännöt ja vaatimukset ovat usein tiukempia lelujen osalta kuin muiden tuotteiden, koska kuluttajat, joita varten ne on suunniteltu, ovat haavoittuvia; E. toteaa, että vilpillisten elinkeinonharjoittajien toiminta ja vaatimustenvastaisten tuotteiden verkkomyynti heikentävät liian usein EU:n leluturvallisuusdirektiivin tehokkuutta; F. ottaa huomioon, että vaikka leluturvallisuusdirektiivin kokonaisvaltaisesta vaikutuksesta ei ole olemassa kattavia tietoja, se on silti suurelta osin tehokas lelujen vapaan liikkuvuuden takaamisessa sisämarkkinoilla, ja ottaa huomioon, että yritysten, jotka toimivat markkinoilla leluturvallisuusdirektiivin täysimääräisen soveltamisen jälkeen, määrä kasvoi 10 prosenttia vuosina 2013–2017, ja että EU:n leluteollisuuden liikevaihto on kasvanut jatkuvasti direktiivin voimaantulon jälkeen; ottaa huomioon, että 99 prosenttia alan yrityksistä on pk-yrityksiä ja suurin osa näistä yrityksistä on mikroyrityksiä; G. ottaa huomioon, että leluturvallisuusdirektiivissä edellytetään, että EU:n markkinoilla saatavilla olevat lelut ovat turvallisia, ja sillä taataan lasten suojelun korkea taso leluissa olevien kemiallisten aineiden aiheuttamilta vaaroilta; ottaa huomioon, että tiettyjä vaatimuksia ja standardeja saatetaan joutua mukauttamaan nopeasti, jos tieteellinen ja teknologinen kehitys tuo esiin leluihin liittyviä aiemmin tuntemattomia riskejä ja haasteita; H. ottaa huomioon, että kestävyyttä edistävässä kemikaalistrategiassa komissio korosti tarvetta ottaa käyttöön tai vahvistaa säännöksiä, joissa otetaan huomioon kemikaalien yhteisvaikutukset myös lelujen osalta ja laajentaa riskinhallintaa koskevaa yleistä lähestymistapaa, jotta varmistetaan, että kulutustavarat, mukaan lukien lelut, eivät sisällä syöpää tai geenimutaatioita aiheuttavia kemikaaleja, vaikuta lisääntymis- tai hormonijärjestelmään tai ole pysyviä ja biologisesti kertyviä; ottaa huomioon, että kestävyyttä edistävässä kemikaalistrategiassa myös komissio velvoitetaan arvioimaan tapoja ja aikataulua sille, miten sama yleinen lähestymistapa laajennetaan kulutustavaroiden osalta koskemaan muita haitallisia kemikaaleja, mukaan lukien immuunijärjestelmään, neurologiseen järjestelmään ja hengityselimiin vaikuttavat kemikaalit ja jollekin tietylle elimelle myrkylliset kemikaalit;